Carsten Hansen (S), 2004-12-02:
Da vores ordfører på forslaget desværre ikke kan være til stede, har jeg lovet at holde ordførertalen for fru Sophie Hæstorp Andersen.
Vi Socialdemokrater går jo ind for et boligmarked med mange forskellige typer boliger, og vi mener, at alle mennesker skal have mulighed for et godt og et passende sted at bo.
Men nogle steder i landet, især i de større byer, er det helt urimelig svært at komme ind på boligmarkedet i dag.
Priserne på ejerboliger er steget eksplosivt især her i København, men også i mange andre store byer, og for mennesker med små indkomster har det længe været umuligt at finde en egnet bolig især i de store byer.
Det lægger jo et fornyet pres på leje- og andelsboliger, og mange steder i landet er ventetiden på en lejebolig meget lang.
Derfor er der ofte kun andelsboligen tilbage for de boligsøgende, men her spærrer manglende eller lukkede ventelister for tilgang for dem, der kommer udefra, medmindre man har mulighed for at sætte sig i en nybygget andelsbolig, der godt nok er blevet lige så dyr som en ejerbolig, men på længere sigt på papiret kan fremstå billigere.
Det er og har længe været vores opfattelse i Socialdemokratiet, at det er nødvendigt at tage initiativer, der forhindrer, at der ved salg af andelsboliger sker betaling under bordet.
Derfor ser vi det også som positivt, at det nu endelig er gået op for regeringen, at der rent faktisk er et problem her.
Da vi i Socialdemokratiet i 2002 fremlagde vores forslag til at gøre noget ved problemet med oprettelse af ventelister i alle andelsboligforeninger, blev vi henvist til, at der ikke var et dokumenteret problem.
Det sagde Venstres daværende boligordfører fru Rikke Hvilshøj.
Dagens lovforslag viser også, at det nu endelig er gået op for regeringen – men man skal jo ikke skose folk for, at de er blevet klogere – at der er et problem, når unge boligsøgende ved køb af en andelsbolig henvises til at betale op imod 100.000 kr. for et grimt skab henne i hjørnet.
Derfor vil vi også til det her forslag stille ændringsforslag om at medtage vores forslag fra den tidligere regerings tid, og som vi har fremsat både i 2002 og 2003, hvor vi vil sikre, at der bliver indført reelle ventelister i alle andelsboligforeninger.
Den anden del af det her forslag handler om den nye type bolig, der er kommet på markedet de seneste år, nemlig en type andelsbolig, der er nybygget og ikke er støttet, men som oftest bygges på attraktive grunde ved havnen eller i nyindrettede fabrikshaller, f.eks. Porcelænshaven eller på Frederiksberg.
Den nye type andelsbolig adskiller sig ved, at den faktisk ikke er billig.
Den følger altså ikke det, der tidligere har været karakteristisk for andelsboligtanken.
Opførelsen sker på en erhvervsdrivende bygherres initiativ, og andelen sælges uden krav om, at man skal kunne betale den månedlige ydelse på de banklån, der udgør grundlaget for opførelsen.
Når først en procentdel af alle andele er solgt, så stiftes der en egentlig andelsboligforening med vedtægter osv.
Det har medført, at der i virkeligheden er et hul i reglerne for handel for de nye, ustøttede andelsboliger.
De smelter sammen med ejerboliger i pris, men ikke i finansieringsformer og retsstilling.
Enkelte ejendomsmæglerfirmaer har ikke kunnet finde ud af at administrere det her.
Mange gange er det fuldstændig uoverskueligt at finde ud af, hvad man egentlig betaler på basis af, og hvilke lånemuligheder der er i den nye boligforening: flekslån, afdragsfri lån osv.
Lovforslaget er derfor et skridt i den rigtige retning for at sikre de købere, der er til nye, ustøttede andelsboligforeninger.